EELNÕU

VABARIIGI VALITSUS

ISTUNGI PROTOKOLL

Tallinn, Stenbocki maja

… juuni 2024. a nr

Päevakorrapunkt nr …

**Eesti seisukohad tubaka- ja nikotiinitooteid käsitlevate EL õigusaktide ajakohastamise kohta**

1. Kiita heaks järgmised terviseministri esitatud seisukohad tubaka- ja nikotiinitooteid käsitlevate EL õigusaktide ajakohastamise kohta:
   1. Eesti toetab Euroopa vähktõvevastase võitluse kava eesmärki vähendada tubakatarbimist, et saavutada tubakavaba Euroopa. Peame vajalikuks ajakohastada ELis tubakatooteid reguleerivaid õigusakte, et viia need kooskõlla muutunud turuolukorraga ja kehtestada ühetaolised nõuded kõikidele tubaka- ja nikotiinitoodetele, sealhulgas hõlmates kohaldamisalast praegu välja jäävad uued tooted (näiteks nikotiinipadjad ja muud nikotiini sisaldavad tooted).
   2. Tubakatoodete direktiivi reguleerimisalasse on vaja lisaks e-sigarettidele hõlmata kõik nikotiinitooted ning ühtlustada tubaka- ja nikotiinitoodete nõuded. Peame vajalikuks kehtestada nikotiinitoodetele sarnaselt tubakatoodetega tavasigareti nikotiini sisaldusega võrreldav nikotiini ülempiir.
   3. EL tubakatoodete direktiivis ette nähtud eristuva maitse ja lõhna keeldu tuleks laiendada kõikidele tubaka- ja nikotiinitoodetele. Piirang peaks hõlmama ka erinevaid eraldiseisvaid tehnilisi lahendusi, mis on mõeldud tubaka- ja nikotiinitoodete maitsestamiseks ja lõhnastamiseks (näiteks maitsekontsentraadid). EL õigusaktides tuleks maitsestatud toodete turule tulekut piirata, kehtestades tubaka- ja nikotiinitoodetes kasutamiseks lubatud lisaainete nimekirja. Samuti peame vajalikuks tubaka- ja nikotiinitoodetes mentooli lisaainena kasutamise täielikku keelustamist.
   4. Tubakatoodete ja tubakatootega seonduvate toodete atraktiivsuse vähendamiseks toetame Euroopa Liidus ühtsete standardiseeritud pakendi nõuete kehtestamist tubaka- ja nikotiinitoodete ning seonduvate toodete kõikidele kategooriatele.
   5. Peame vajalikuks Euroopa-ülese kaugmüügi keelu kehtestamist kõikidele tubaka- ja nikotiinitoodetele ning nendega seonduvatele toodetele (näiteks suitsetamise tehnilised abivahendid ja tarvikud, maitsekontsentraadid ja muud tehnilised lahendused maitsestamiseks või lõhnastamiseks). Erandite tegemine erinevatele tootekategooriatele ei ole põhjendatud.
   6. Toetame inimeste tervise kaitseks Euroopa Liidu suitsuvaba keskkonna soovituste ajakohastamist, sealhulgas peame põhjendatuks vabas õhus suitsuvabade alade laiendamist (näiteks spordi- ja mänguväljakud, pargid ja ranna-alad) ning suitsuvabadel aladel kõikide nikotiinitoodete ja uudsete tubakatoodete kasutamise piiramist sarnaselt suitsetatavate tubakatoodetega.
   7. Toetame ELis ühekordselt kasutatavate elektrooniliste sigarettide turustamise keelustamist või maksumeetmete kaudu keskkonnakahjude piiramist.
2. Eesti esindajatel Euroopa Liidu Nõukogu eri tasanditel väljendada ülaltoodud seisukohti.
3. Sotsiaalministeeriumil teha punktis 1nimetatud seisukohad teatavaks huvirühmadele, kes olid kaasatud seisukohtade kujundamisesse. Riigikantseleil esitada ülalnimetatud eelnõud ja ülaltoodud seisukohad Riigikogu juhatusele ja teha seisukohad teatavaks Eestist valitud Euroopa Parlamendi liikmetele ning Eestist nimetatud Euroopa Majandus- ja Sotsiaalkomitee ja Regioonide Komitee liikmetele.

Kaja Kallas Taimar Peterkop

Peaminister Riigisekretär